Derfor er det blitt stille på TikTok
Nå må tjenesten fjerne enda mer musikk. TikTok er for tiden uenige med Universal Music Group (UMG) om kostnaden for bruk av musikk på tjenesten. Uenigheten har gått så langt at UMG har trukket all musikken de selv har eierskap eller distribusjon for fra tjenesten. Nå øker konsekvensene av konflikten ved at også musikk som bare er tilknyttet UMG forsvinner fra TikTok. Det melder Engadget. Dermed kan nesten en tredel av alle videoer på tjenesten «miste» lyden mens konflikten pågår. Alle som har samarbeidet med artister som har kontrakt med utgiverdelen av selskapet er rammet av eskaleringen. Dermed vil også musikk som ikke strengt tatt er utgitt av Universal rammes. Universal Music Group er verdens største plateselskap, og etter mengder av oppkjøp og sammenslåinger er de én av de «tre store» aktørene som står igjen, ved siden av Sony og Warner. Ifølge Wikipedia har har de tre store et sted mellom 65 og 70 prosent markedsandel globalt, mens UMG i seg selv har 32 prosent markedsandel selv - og altså står for rundt halvparten av markedsandelen til de tre store. Det er altså en solid bit av verdens tilgjengelige musikk som blir borte når også «omlandet» til UMG rammes gjennom tilknytning til selskapet. Som en slags åndelig arving til Vine er TikTok bygget opp rundt kortformatvideo - og i sine tidlige dager i stor grad dansetrender der ungdom lager egen koreografi til musikk. Noe av poenget har vært å ha mest mulig obskur musikk som finner nytt publikum, mens det andre ganger har vært å «vinne» en ny låt med den koreografien flest prøver å perfeksjonere. De siste årene har TikTok tatt opp i seg langt mer av «alle typer» video, men der bakgrunnsmusikken fortsatt er viktig - enten det er humor eller vitenskap som skal vises frem. Nå som musikken er vekke fra ekstremt mange videoer, betyr det også at eierne av videoene står overfor et valg. Dette valget påvirker også musikerne som tidligere brukte TikTok som markedsføring. Valgene går omtrent som følger: Ifølge Techcrunch står UMG-tilknyttet musikk for mellom 20 og 30 prosent av musikken brukt på tjenesten. Samtidig skal inntektene fra tjenesten være bare 1 prosent av verdiskapningen fra denne musikken. Det hevder UMG i sitt brev til artistene, der de også sier at TikTok forsøker å tvinge UMG til å godta en dårlig avtale. – TikTok forsøker å skape en musikkbasert tjeneste uten å ville betale for musikken, skriver UMG i sitt åpne brev. Der oppgir de også kamp for artistenes rettigheter i møte med AI-skapt innhold som et element. Det er allerede vanlig med AI-etterlikninger etter kjente artister på tjenesten. TikTok på sin side mener UMG setter egen grådighet foran artistenes nytte av tjenesten. Mange artister bruker TikTok som markedsføringskanal, og låter som har blitt store på tjenesten har fått et «hitliv» utenfor tjenesten - det gjelder både helt nye og eldre låter. Det er verdt å ta med at den siste tiden har TikTok ønsket at skapere skal lage lenger videoer, inntil 10 minutter, og i større grad benytte horisontalt format. De forklarer at videoer lenger enn ett minutt tillater å gå i dybden og kan gi et større publikum. Antakelig er endringen for å konkurrere med YouTube. I mange av langformatvideoene brukes ikke lenger bare en kort snutt av en låt, men hele sporet. Hvis ikke lydsporet altså kommer fra UMG. For da blir det enten stille, eller så spiller kanskje bnno$ på slurva.
TikTok har en pågående konflikt med Universal Music Group (UMG) om kostnadene ved bruk av musikk på plattformen.  Som en konsekvens trekker UMG sin musikk fra plattformen og også musikk tilknyttet UMG forsvinner fra TikTok.  Nesten en tredjedel av alle videoer på TikTok kan miste lyden på grunn av konflikten. UMG er verdens største plateselskap. TikTok beskyldes av UMG for å prøve å drive en musikkbasert tjeneste uten å ville betale for musikken. TikTok-skapere oppfordres for tiden til å lage lengre videoer. Om musikken i videoen kommer fra UMG kan videoen enten bli stille, eller få et alternativ lydspor.